stanford-oval/wikipedia huggingface dataset:
Nyksund

| Nyksund |
| --- | --- |
 Nyksund 2004
 Nyksund
 Koordinaatit: 68°59′44″N, 15°00′48″E 
Valtio:  Norja
Lääni:  Nordland
Kunta:  Øksnes
Väkiluku (2024):  15
Infobox OKVirheellinen NIMI-arvo: 
Nyksund on entinen kalastajakylä Norjassa Øksnesin kunnassa. Kylä sijaitsee Vesterålenin saaristossa Langøyan saaren luoteiskärjen vieressä kahdella pienellä saarella, Ungsmaløyllä ja Nyksundøyllä. Saaret on yhdistetty toisiinsa pienellä maasillalla. Kalastustoiminnan lakattua kylä autioitui 1970-luvulla. Kylä alkoi elpyä uudelleen 1980-luvulta lähtien ja siellä on etenkin kesäsesonkina majoitus- ja ravintolapalveluita. Kylässä asuu myös taiteilijoita, ja se on suosittu luontokuvauskohde.
Historia

Nyksund oli Vesterålenin toiseksi suurin kalastajakylä vuoden 1900 tienoilla, jolloin siellä asui vakituisesti noin 250 henkilöä. Kalastussesongin aikaan kylän väkiluku nousi tuhanteen. Kalastuslaivaston modernisoituessa moottoroidut alukset yleistyivät ja alusten koko kasvoi, jolloin satama kävi ahtaaksi. Kylän väkiluku alkoi laskea ja se autioitui kokonaan vuonna 1975, jolloin viimeinen asukas muutti sieltä pois.
1980-luvun alkupuolella saksalainen sosiaalipedagogi Karl Heinz Nickel vieraili autioituneessa ja rapistumassa olevassa Nyksundissa. Hänen ajatustensa pohjalta käynnistettiin Nyksundsprosjektet. Berliinin teknillisen yliopiston johdolla kylään tuotiin ongelmanuoria, joiden toipumista edesautettiin rapistuneiden rakennusten maalaamisen ja kunnostamisen avulla. Nyksundista oli tarkoitus tehdä nuorten kansainvälinen kohtaamispaikka. Vuodesta 1985 lähtien satoja nuoria matkusti Euroopasta Nyksundiin noin kymmenen vuoden ajan. He työskentelivät kylässä loma-aikoinaan. Berliinin ja Nyksundin välille syntyi viikottainen linja-autoreitti kesäkausina, ja enimmillään jopa sata nuorta saattoi työskennellä kylässä samanaikaisesti. Kymmenen vuoden aikana kylää ja sen rakennuksia kunnostettiin merkittävästi. Paikallinen väestö suhtautui projektiin kuitenkin varauksellisesti ja projekti kuihtui.
Hankkeen ansiosta kiinnostus jo osittain kunnostettua kylää kohtaan oli kasvanut ja sinne alkoi kehittyä pysyvämpää toimintaa. Nykyisin kylässä asuu noin 15 vakituista asukasta, jotka harjoittavat kulttuuri- ja matkailutoimintaa. Kylässä asuu myös taiteilijoita ja muusikoita. Nyksundista lähtee vaellusreitti Støhön, joka on saanut nimen Dronningruta Kuningatar Sonjan mukaan.
Kesäsesongin aikana kylässä on useampia yöpymispaikkoja ja ravintoloita, sekä taidegallerioita. Kylässä järjestetään konsertteja ja näyttelyitä ja se on myös suosittu luontokuvaus- ja filmauskohde. Kylässä on kuvattu esimerkiksi osia elokuvista Rubicon (1987) sekä Insomnia (1997).
Aiheesta muualla

Kuvia tai muita tiedostoja aiheesta Nyksund Wikimedia Commonsissa
Nyksundin sivusto (norjaksi)
Nyksundin kylää vuonna 2018.
Benjamin

| Benjamin |
| --- | --- |
Nimipäivä:   
– suomenkielinen:  20. joulukuuta
– ruotsinkielinen:  20. joulukuuta
– ortodoksinen:  14. tammikuuta
Muunnelmia:  Ben
Vastineita eri kielissä:  –
Nimen alkuperä:  hepreaa, Oikean käden poika
Infobox OKNimi-testi OK: 
Benjamin on miehen etunimi. Nimi on peräisin hepreasta ja tarkoittaa oikean käden poikaa tai onnenpoikaa. Raamatun Vanhassa Testamentissa Benjamin on laajan suvun kantaisä, joka syntyi Beetelin eteläpuolella. Benjamin oli patriarkka Jaakobin ja Raakelin nuorin poika sekä heistä polveutunut Israelin heimo. Benjaminin vanhempi veli oli Joosef, jonka historiaan Benjamin on läheisesti yhteydessä.
Benjaminin nimipäivä on 20. joulukuuta, jolloin on myös Kerkon nimipäivä. Suomessa on vuoden 2019 loppuun mennessä Benjaminiksi nimetty 12 363 miestä ja muutama nainen. Nimi on viime vuosikymmeninä huomattavasti yleistynyt, ja suurin osa Suomen Benjamineista on syntynyt vuoden 1980 jälkeen.
Tunnettuja Benjamineja > Sukunimenä

Alec Benjamin (s. 1994), yhdysvaltalainen laulaja
Arthur Benjamin (1893–1960), australialainen säveltäjä
Bennie Benjamin, oik. Claudie A. Benjamin (1907–1989), yhdysvaltalainen muusikko ja laulunkirjoittaja
Collin Benjamin (s. 1978), namibialainen jalkapalloilija
H. Jon Benjamin (s. 1966), yhdysvaltalainen näyttelijä, koomikko ja ääninäyttelijä
Harry Benjamin (1885–1986), saksalainen lääkäri ja seksologi
Hilde Benjamin (1902–1989), saksalainen oikeustieteilijä, kommunistipoliitikko ja ministeri
Joel Benjamin (s. 1964), yhdysvaltalainen shakin suurmestari
Judah P. Benjamin (1811–1884), yhdysvaltalainen poliitikko ja senaattori
Rai Benjamin (s. 1997), yhdysvaltalainen pikajuoksija
Raymond Conway Benjamin (1925–2016), australialainen katolinen piispa
René Benjamin (1885–1948), ranskalainen kirjailija ja lehtimies
Richard Benjamin (s. 1938), yhdysvaltalainen näyttelijä ja elokuvaohjaaja
Shelton Benjamin (s. 1975), yhdysvaltalainen showpainija
Stan Benjamin (1914–2009), yhdysvaltalainen baseballpelaaja
Tiana Benjamin (s. 1984), englantilainen näyttelijä
Timothy Benjamin (s. 1982), brittiläinen 400 metrin juoksija
Walter Benjamin (1892–1940), saksalainen marxilainen kirjallisuuskriitikko, esseisti, kääntäjä ja filosofi
Kuvitteellisia Benjamineja

Benjamin, ransk. Benoît Brisefer, sarjakuvapiirtäjä Peyon luoma yliluonnollisen voimakas pikkupoikasankari, joka esiintyi Suomessa Ruutu- ja Non Stop -sarjakuvalehdissä
Benjamin Button, päähenkilö F. Scott Fitzgeraldin romaanissa The Curious Case of Benjamin Button ja siihen perustuvassa David Fincherin elokuvassa
Benjamin Miles Franklin, hahmo televisiosarjassa Pako
Benjamin J. Grimm, Möykky, supersankari Marvel Comicsin sarjakuvissa, Ihmenelosten perustajajäsen
Benjamin Linus, hahmo televisiosarjassa Lost
Benjamin Santos VI, ministeri elokuvassa The Unkabogable Praybeyt Benjamin
Benjamin Taalasmaa (ent. Autio), Noora Aution ja Kari Taalasmaan ottopoika televisiosarjassa Salatut elämät
Aiheesta muualla

Kuvia tai muita tiedostoja aiheesta Benjamin Wikimedia Commonsissa
Salamon

Kuningas Salamon, Chronica Hungarorum (A magyarok krónikája) eli Thuróczyn kronikka, János Thuróczy 1488
Salamon (1053–1087) oli Árpád-sukuun kuulunut Unkarin kuningas vuosina 1063–1074.
Suku

Salamon oli Unkarin kuningas Andreas I:n ja Kiovan ruhtinatar Anastasian (n. 1023–1074/1094) vanhin poika. Hänen isänisänsä oli Unkarin kuningaskunnan perustajan, Tapani I Pyhän serkku Vazul. Andreas I oli siis ollut Árpád-suvun kuninkaista ensimmäinen Vazulista polveutuva hallitsija. Salamonin äidinpuoleiset isovanhemmat olivat Kiovan suuriruhtinas Jaroslav I Viisas ja Ruotsin prinsessa Ingegerd Olofsdotter, sittemmin Novgorodin pyhä Anna, joka oli Olavi Sylikuninkaan ja kuningatar Estridin tytär.
Perhe ja lapsuus

Kun Tapani Pyhä syrjäytti serkkunsa Vazulin kruununperimyksestä sisarenpoikansa Pietari Orseolon hyväksi ja antoi sokaista Vazulin, tämän pojat Andreas, Béla ja Levente lähtivät 1030-luvun alussa maanpakoon Böömin ja Puolan kautta. Béla jäi Puolan hoviin, Andreas ja Levente jatkoivat matkaa Kiovaan, missä Andreas sai puolisokseen ruhtinas Jaroslavin tyttären Anastasian. Sieltä Andreas ja Levente kutsuttiin vuonna 1046 takaisin Unkariin johtamaan kuningas Pietarin vastaista kapinaliikettä, joka nosti Andreaksen valtaan. Pian tämän jälkeen Levente kuoli, ja Andreas kutsui Bélan Puolasta avukseen, luvaten tehdä tästä kruununperillisensä.
Tilanne muuttui, kun Andreakselle ja Anastasialle, joilla siihen asti oli ollut vain n. 1040 syntynyt tytär Adelheid, yli kymmenen vuoden tauon jälkeen syntyivät pojat Salamon ja Dávid. Kun Andreas pitkien vihollisuuksien jälkeen onnistui tekemään rauhan Saksan kanssa, tämän rauhan vakuudeksi vasta neli- tai viisivuotias Salamon kihlattiin vuonna 1058 keisari Henrik IV:n sisaren Judithin kanssa ja kruunattiin kuninkaaksi. Syrjäytetty Béla pakeni Puolaan ja palasi sieltä tukenaan puolalaisia joukkoja, joiden avulla hän vuoden 1060 lopulla voitti Andreaksen. Andreas sai surmansa taisteluissa, ja Béla I kruunattiin kuninkaaksi Székesfehérvárissa 6. joulukuuta 1060. Andreaksen leski Anastasia lapsineen lähti maanpakoon ja eli kolme vuotta Itävallassa Melkin linnassa.
Vuonna 1063 Saksan joukot hyökkäsivät uudelleen Unkariin. Kuningas Béla sai surmansa, ja voittoisat saksalaiset auttoivat Salamonin takaisin valtaan. Hänet kruunattiin Székesfehérvárissa Unkarin kuninkaaksi syyskuussa 1063, ja samassa yhteydessä vietettiin myös kymmenvuotiaan Salamonin ja kuusitoistavuotiaan Judithin häitä.
Kuningas

Lapsikuningas Salamonin rinnalla todellista valtaa käytti pitkään leskikuningatar Anastasia, ja tärkeisiin asemiin palasivat  monet kuningas Andreaksen entisen lähipiirin vaikuttajat, mutta myös kuningatar Judithin väitetään saaneen talouspolitiikassa ja erityisesti Saksan malliin toteutetussa rahauudistuksessa merkittävän roolin.
Béla I:n kuoltua tämän kolme poikaa, Géza, László (Ladislaus) ja Lampert olivat lähteneet maanpakoon äitinsä kotimaahan Puolaan. Sieltä he syksyllä 1063, saksalaisten joukkojen lähdettyä maasta, hyökkäsivät Unkariin Puolan Bolesław II:n armeijan tukemina, ja heidän joukkoihinsa liittyi myös Unkarissa kuningas Bélan entisiä tukijoita. Vuonna 1064 Salamon ja hänen holhoojansa pääsivät sopuun Bélan poikien kanssa: Salamon sai pitää valtaistuimen, mutta Géza veljineen sai hallitakseen jo isänsä Bélan aikoinaan hallitseman herttuakunnan, kolmasosan Unkarista (tercia pars regni). Tämä sovinto säilyi vuoteen 1071 saakka. Salamon ja hänen serkkunsa hoitivat monia hallintotoimia yhdessä ja osallistuivat yhdessä taisteluihin esimerkiksi Trencsénin seutuja hävittäneitä tšekkejä tai idästä Transilvaniaan hyökännyttä sotaisaa arokansaa, petšenegejä vastaan. Myöhemmissä kronikoissa ja kansantaruissa nuorta Salamonia kuvattiin sankarina, joka urheasti taisteli Gézan ja Lászlón rinnalla.
Sovinto serkusten välillä särkyi 1071, kun Salamon käynnisti sotaretken tuolloisen Bysantin valtakunnan rajalinnoitusta, nykyistä Belgradia (unk. Nándorfehérvár) vastaan, sillä bysanttilaiset auttoivat petšenegien joukkoja ja päästivät ne rajan yli Unkarin puolelle ryöstelemään. Géza ryhtyi sotaretken ylipäälliköksi, otti vastaan Belgradin puolustajien antautumisen eikä suostunut antamaan Salamonille tämän vaatimaa osuutta lunnaista ja sotasaaliista. Salamonin ja hänen serkkujensa välillä epäluottamus kasvoi, ja sovintoon pyrkivät vaikuttajat, kuten kuningataräiti Anastasia, syrjäytyivät hallitsijan lähipiiristä.
Salamon halusi ottaa Gézalta herttuakunnan ja luovuttaa sen uskotulleen, išpaani Vidille. Vidin ehdotuksesta hän helmikuussa 1074 hyökkäsi joukkoineen Gézan kimppuun ja saavutti merkittävän voiton. Géza ja László, legendan mukaan Lászlón unessa saaman ilmestyksen rohkaisemina – László kertoi nähneensä unessa, miten Herran enkeli laskeutui taivaasta kultakruunu kädessään ja pani sen Gézan päähän – kävivät kuitenkin vastahyökkäykseen ja voittivat Salamonin Mogyoródin taistelussa 14. maaliskuuta 1074.
Tämän jälkeen vuosien ajan sekä Salamon, jonka hallussa oli vain pieni osa läntisintä Unkaria Mosonin ja Pozsonyn linnojen ympäristössä, että suurinta osaa valtakunnasta hallitseva Géza esiintyivät Unkarin kuninkaina, lyöttivät rahaa ja neuvottelivat ulkovaltojen kanssa. Salamon menetti lähipiirinsä tärkeimmät tukijat, kun leskikuningatar Anastasia vetäytyi Itävaltaan Admontin luostariin ja kuningatar Judith muutti Saksaan veljensä Henrik IV:n hoviin.
Loppuvuodet ja kuolema

Saksalaisten liittolaistensa tuella Salamon pystyi pitkään torjumaan serkkujensa hyökkäykset, mutta ajan mittaan hänen asemansa kävi kestämättömäksi. Vuonna 1081 hän joutui luopumaan kruunusta Gézan (joka oli kuollut 1077) veljen ja seuraajan Lászlón (Ladislaus I) hyväksi, mutta ei lakannut juonittelemasta kuningas-serkkuaan vastaan, joten hänet vangittiin ja teljettiin Visegrádin torniin. Vuonna 1083, samalla kun Tapani I ja tämän poika Imre kanonisoitiin, Ladislaus armahti Salamonin.
Vankeudesta päästyään Salamon lähti Saksaan vielä kerran etsimään apua langoltaan Henrik IV:ltä, jonka huomion vei kuitenkin investituurariita paavin kanssa. Salamon jatkoi liittolaisten etsintää nykyisen Moldovan seuduilla, missä hänen kerrotaan luvanneen petšenegien hallitsijalle, että mikäli hän pääsisi takaisin Unkarin kuninkaaksi, hän ottaisi tämän tyttären kuningattarekseen ja antaisi petšenegeille Transilvanian. Petšenegien hyökkäyksen pystyi kuningas Ladislaus kuitenkin torjumaan. Saksalaisen aikalaislähteen mukaan Salamon kuoli 1087 taistellessaan petšenegien rinnalla Bysantin sotajoukkoja vastaan.
Salamonin monivaiheisen elämän päätyttyä hänen loppuvaiheistaan kierteli monenlaisia huhuja ja taruja. Myöhempien unkarilaisten kronikoiden mukaan hän olisi elänyt loppuvuotensa munkkina, pyhiinvaeltajana ja erakkona ja kuollut lopulta Pulassa Kroatiassa, missä häntä olisi kunnioitettu pyhimyksenä. Hänen väitettiin kerjäläismunkin hahmossa myös salaa käyneen Unkarissa vielä kuningas Kálmánin aikaan. Saman taruperinteen mukaan myös leskikuningatar Judith olisi loppuvuotensa viettänyt hurskasta nunnan elämää. Päinvastoin kuin kaikki aikalaislähteet, 1200-luvun lopulla elänyt kronikoitsija Simon Kézalainen väittää ilmeisen totuudenvastaisesti, että Judith "hylkäsi kaikki kosijat" miehensä kuoleman jälkeen, vaikka "monet ruhtinaat Saksassa pyysivät hänen kättään".
Avioliitto

Salamonin puoliso, prinsessa Judith Schwabenilainen (1054– n. 1105) oli Pyhän saksalais-roomalaisen keisarikunnan keisari Henrik III:n ja tämän toisen puolison Agnes de Poitoun nuorin tytär. Heidän häänsä pidettiin Székesfehérvárissa kesäkuussa 1063, Salamonin kruunajaisten yhteydessä. Tämä alkuaan kahden lapsen kesken solmittu avioliitto oli lapseton ja hajosi käytännössä noin vuonna 1075, kun Judith muutti Saksaan veljensä hoviin. Vuonna 1083, vankeudesta vapauduttuaan, Salamon tuli Saksaan ja yritti palata yhteen vaimonsa kanssa, mutta avioliitto ei enää ollut pelastettavissa. Munkki Bernold von Sankt Blasien (myös Bernold von Konstanz, n. 1054–1100) kirjoittaa kronikassaan vuodelta 1084, että Salamon ja hänen puolisonsa olivat rikkoneet apostoli Paavalin ohjeita [viitannee 1. Korinttilaiskirjeen 7. luvun ohjeisiin avioliitosta] eli pettäneet toisiaan. Judithin kerrotaan joissakin lähteissä harrastaneen avioliiton ulkopuolisia suhteita myös naisten kanssa.
Saatuaan tietää Salamonin kuolemasta leskikuningatar Judith avioitui Puolan herttua Władysław I Hermanin kanssa vuonna 1088, ja heille syntyi sittemmin kolme lasta.
Salamonin perintö ja jälkimaine

Salamon ja hänen nuorempi veljensä Dávid kuolivat molemmat vailla perillisiä. Dávid ilmeisesti eli elämänsä naimattomana, mahdollisesti jonkin luostariveljestön jäsenenä, eikä osallistunut poliittisiin valtataisteluihin. Salamonin myötä siis sammui hänen isänsä Andreaksen suku, ja häntä seuranneet Árpád-suvun hallitsijat olivat kaikki Andreaksen veljen Bélan jälkeläisiä. Kenties tästäkin syystä, samoin kuin siksi, että Salamon jäi historiaan arvostetun ja kanonisoidun soturikuningas Ladislauksen vihollisena, hänen jälkimaineensa Unkarin historiankirjoituksessa on ollut varsin negatiivinen. Gyula Kristón ja Ferenc Makkin mukaan Salamonista olisi henkilökohtaisten ominaisuuksiensa perusteella voinut tulla hyvä kuningas, mutta hän joutui liian varhain dynastisten valtataistelujen uhriksi.
Keisari Henrik IV auttaa joukkoineen Salamonia takaisin valtaan vuonna 1063, Chronicon Pictum 1350
Henrik Weber, Kuningas Salamon, 1847
Amelia (nimi)

| Amelia |
| --- | --- |
Nimipäivä:   
– suomenkielinen:  19. toukokuuta
– ruotsinkielinen:  19. toukokuuta
– ortodoksinen:  –
Muunnelmia:  Millie, Milly
Vastineita eri kielissä:  Amélie, Amálie
Nimen alkuperä:  Amalia, mahdollisesti myös Emilia
Infobox OKNimi-testi OK: 
Amelia on naisen etunimi. Se on Amalia-nimen muunnelma, mutta on toisinaan käsitetty myös eri alkuperää olevan Emilia-nimen muunnelmaksi. Nimi tuli suosituksi Englannissa varsinkin sen jälkeen, kun kuninkaat Yrjö II ja Yrjö III antoivat sen tyttärilleen.
Suomessa nimi Amelia on yleistynyt vasta viime vuosikymmeninä. Vuoden 2019 loppuun mennessä se oli annettu noin 1970 henkilölle, joista suurin osa on syntynyt 2010-luvulla. Amelian nimipäivä on vuodesta 2020 lähtien suomenruotsalaisen ja vuodesta 2025 lähtien myös suomenkielisen kalenterin mukaan 19. toukokuuta.
Tunnettuja Amelia-nimisiä

Amelia Adamo (s. 1947), ruotsalainen päätoimittaja
Amelia Andersdotter (s. 1987), ruotsalainen poliitikko ja europarlamentaarikko
Amelia Anisovych, Amelija Anisovytš (s. 2014 tai 2015), ukrainalainen lapsilaulaja
Amelia Boynton Robinson (1911–2015), yhdysvaltalainen ihmisoikeusaktivisti
Amelia Dyer (1837–1896), englantilainen sarjamurhaaja
Amelia Earhart (1897–1937), yhdysvaltalainen ilmailun uranuurtaja
Amelia Edwards (1831–1892), brittiläinen journalisti, kirjailija ja egyptologi
Amelia Heinle (s. 1973), yhdysvaltalainen näyttelijä
Amelia Piccinini (1917–1979), itaialainen kuulantyöntäjä
Amelia Vega (s. 1984), dominikaanilainen Miss Universum 2003
Kuvitteellisia Amelioita

Amelia Bones, Taikaministeriön taikalainvalvontaosaston päällikkö Harry Potter -kirjasarjassa
Amelia Croft, Lara Croft, pelisarjassa Tomb Raider
Amelia Shepherd, televisiosarjoissa Greyn anatomia ja Rakkauden anatomia
Aiheesta muualla

Kuvia tai muita tiedostoja aiheesta Amelia (nimi) Wikimedia Commonsissa
Jordan Pefok

Jordan Pefok heinäkuussa 2018.
Jordan Pefok (oik. Theoson-Jordan Siebatcheu, s. 26. huhtikuuta 1996 Washington D.C.) on yhdysvaltalainen jalkapalloilija. Hän on pelipaikaltaan hyökkääjä ja pituudeltaan 191-senttimetrinen. Hän kuuluu Saksan Bundesliigassa pelaavan Union Berlinin omistukseen mutta pelasi kauden 2023–2024 lainalla saman sarjan Borussia Mönchengladbachissa. Vuoteen 2020 saakka Pefok pelasi Ranskassa ja sen jälkeen kaksi kautta Sveitsissä.
Pefok pelasi juniorina yli kymmenen vuotta ranskalaisseura Stade de Reimsissa ja nousi Ligue 1:ssä pelaavaan edustusjoukkueeseen ensimmäisen kerran tammikuussa 2015. Seuraavalla kaudella hän sai jo runsaammin peliaikaa ja teki kauden viidessä ensimmäisessä ottelussaan kolme maalia. Keväällä 2016 Reims putosi Ligue 2:een, ja kevätkauden 2017 Pefok pelasi lainalla vieläkin alemmalla sarjatasolla Châteauroux'n joukkueessa. Hän palasi pääsarjatasolle siirtyessään kaksi kautta toisella sarjatasolla pelanneesta Reimsistä Rennesiin kesällä 2018. Vuonna 2019 Rennes voitti Ranskan cupin mutta aiemmilla kierroksilla kolme maalia tehnyt Pefok oli poissa kolmesta viimeisestä ottelusta reisivaivojen vuoksi. Hän on pelannut Ligue 1:ssä kaikkiaan 55 ottelua ja tehnyt niissä kuusi maalia.
Pefok siirtyi syyskuussa 2020 sveitsiläiseen Young Boysiin lainalle, ja kesällä 2021 sveitsiläisseura osti hänet. Pefok pelasi Sveitsin Superliigassa ensimmäisellä kaudellaan 32 ottelua ja teki niissä 12 maalia. Young Boys voitti Sveitsin-mestaruuden. Eurooppa-liigassa Pefok pelasi kahdeksan ottelua ja teki kolme maalia, jotka kaikki kahdessa pudotuspeliottelussa Bayer Leverkusenia vastaan. Kaudella 2021–2022 hän teki Sveitsin Superliigan 32 ottelussaan 22 maalia, millä hän oli liigan paras maalintekijä. Hän teki Mestarien liigan karsinnoissa kuudessa ottelussa kolme maalia. Syyskuussa 2021 hän teki ensimmäisessä Mestarien liigan ottelussaan lisäajalla 2–1-voittomaalin kotiottelussa Manchester Unitedia vastaan. Hän pelasi kuusi Mestarien liigan ottelua ja teki toisen maalinsa marraskuussa tasapeliin päättyneessä kotiottelussa Atalantaa vastaan.
Kesällä 2022 Pefok siirtyi saksalaisseura Union Berliniin, jolle hän teki kauden kuudessa ensimmäisessä bundesliigaottelussaan kolme maalia. Kauden maalimäärä täydentyi helmikuussa neljäksi. Hän pelasi kauden aikana 31 bundesliigaottelua, joissa hän oli 16 kertaa avauskokoonpanossa.
Pefok pelasi Ranskan alle 21-vuotiaiden maajoukkueessa kaksi ottelua. Hän pelasi Yhdysvaltain A-maajoukkueessa ensimmäisen kerran maaliskuussa 2021 ystävyysottelussa Jamaikaa vastaan. Hän on vuoden 2023 loppuun mennessä pelannut yhdeksän A-maaottelua, viimeisimmän maaliskuussa 2022. Hän teki kesäkuussa 2021 maalin CONCACAF Nations Leaguen välierässä Hondurasia vastaan ja pelasi myös loppuottelussa, jossa Yhdysvallat voitti Meksikon.
Jääkiekko talviolympialaisissa 2022 – naisten karsinnat

| Jääkiekko olympialaisissa 2022   |
| --- | --- | --- | --- | --- | --- | --- | --- |
| Turnaus |  | miehet |  |  |  | naiset |  |
| Karsinnat |  | miehet |  |  |  | naiset |  |
| Kokoonpanot |  | miehet |  |  |  | naiset |  |
| n k  | n k  | n k  | n k  | n k  | n k  | n k  |  |
Jääkiekon naisten olympiakarsinnat vuoden 2022 Pekingin turnaukseen alkoivat elokuussa 2021. Karsintojen lopputurnaukset pelattiin marraskuussa 2021.
Karsinnat läpäisseet joukkueet

| Kilpailu | Päivämäärä | Paikka | Kilpailupaikkoja | Kilpailupaikan lunastaneet |
| --- | --- | --- | --- | --- |
| Vuoden 2020 IIHF:n maailmanranking | 12. joulukuuta 2016 – 10. huhtikuuta 2020 |  Kanada | 6 |  Yhdysvallat  Kanada  Suomi  ROC  Sveitsi  Japani |
| Olympiakarsintaturnaus | 11.–14. marraskuuta 2021 |  Tšekki | 1 |  Tšekki |
| Olympiakarsintaturnaus | 11.–14. marraskuuta 2021 |  Saksa | 1 |  Tanska |
| Olympiakarsintaturnaus | 11.–14. marraskuuta 2021 |  Ruotsi | 1 |  Ruotsi |
| Isäntämaa | 17. toukokuuta 2018 |  Tanska | 1 |  Kiina |
| Yhteensä |  |  | 10 |  |
1. kierros

1. kierroksen karsintaturnaus oli tarkoitus pelata 17.–19. joulukuuta 2020, mutta se siirrettiin koronaviruspandemian takia pelattavaksi 26.–29. elokuuta 2021. Myös elokuussa pelattavaksi tarkoitettu turnaus jouduttiin kuitenkin perumaan. Tämän seurauksena Islanti, jonka maailmanranking oli maista korkein, eteni suoraan seuraavalle karsintakierrokselle.
2. kierros

Joukkueet sijoilla 16.–26. pääsivät suoraan 2. kierrokselle. Myös 1. kierroksen voittaja pääsee 2. kierrokselle. Turnausten piti alkaa 11.–14. helmikuuta 2021, mutta ne siirrettiin pelattavaksi 7.–10. lokakuuta 2021.
2. kierros > Lohko F

|  Joukkue  |  O |  V  |  V ja  |  H ja  |  H  |  TM  |  PM  |  ME  |  P  |
| --- | --- | --- | --- | --- | --- | --- | --- | --- | --- |
|  Etelä-Korea  | 3 | 2 | 0 | 0 | 1 | 13 | 1 | +12 | 6 |
|  Iso-Britannia (I)  | 3 | 2 | 0 | 0 | 1 | 7 | 2 | +5 | 6 |
|  Slovenia  | 3 | 2 | 0 | 0 | 1 | 8 | 6 | +2 | 6 |
|  Islanti  | 3 | 0 | 0 | 0 | 3 | 2 | 21 | -19 | 0 |
Sijoituksen määrittäminen: 1) pisteet; 2) keskinäisten ottelujen pisteet; 3) keskinäisten ottelujen maaliero; 4) keskinäisten ottelujen tehdyt maalit; 5) tulos parasta ei-tasoissa olevaa joukkuetta vastaan; 6) tulos toiseksi parasta ei-tasoissa olevaa joukkuetta vastaan; 7) sijoittelu ennen turnausta.

(I) Isäntä
2. kierros > Lohko G

|  Joukkue  |  O |  V  |  V ja  |  H ja  |  H  |  TM  |  PM  |  ME  |  P  |
| --- | --- | --- | --- | --- | --- | --- | --- | --- | --- |
|  Italia (I)  | 3 | 3 | 0 | 0 | 0 | 13 | 2 | +11 | 9 |
|  Espanja  | 3 | 1 | 1 | 0 | 1 | 8 | 6 | +2 | 5 |
|  Kazakstan  | 3 | 1 | 0 | 1 | 1 | 10 | 6 | +4 | 4 |
|  Kiinan Taipei  | 3 | 0 | 0 | 0 | 3 | 1 | 18 | -17 | 0 |
Sijoituksen määrittäminen: 1) pisteet; 2) keskinäisten ottelujen pisteet; 3) keskinäisten ottelujen maaliero; 4) keskinäisten ottelujen tehdyt maalit; 5) tulos parasta ei-tasoissa olevaa joukkuetta vastaan; 6) tulos toiseksi parasta ei-tasoissa olevaa joukkuetta vastaan; 7) sijoittelu ennen turnausta.

(I) Isäntä
2. kierros > Lohko H

|  Joukkue  |  O |  V  |  V ja  |  H ja  |  H  |  TM  |  PM  |  ME  |  P  |
| --- | --- | --- | --- | --- | --- | --- | --- | --- | --- |
|  Puola (I)  | 3 | 3 | 0 | 0 | 0 | 23 | 3 | +20 | 9 |
|  Alankomaat  | 3 | 2 | 0 | 0 | 1 | 32 | 4 | +28 | 6 |
|  Meksiko  | 3 | 1 | 0 | 0 | 2 | 8 | 16 | -8 | 3 |
|  Turkki  | 3 | 0 | 0 | 0 | 3 | 1 | 41 | -40 | 0 |
Sijoituksen määrittäminen: 1) pisteet; 2) keskinäisten ottelujen pisteet; 3) keskinäisten ottelujen maaliero; 4) keskinäisten ottelujen tehdyt maalit; 5) tulos parasta ei-tasoissa olevaa joukkuetta vastaan; 6) tulos toiseksi parasta ei-tasoissa olevaa joukkuetta vastaan; 7) sijoittelu ennen turnausta.

(I) Isäntä